Man vas oor vuurwapens in KaapstadFoto: SAPD Wes-Kaap ŉ 40-jarige man is Sondagoggend in Woodstock in Kaapstad in hegtenis geneem toe verskeie vuurwapens en ammunisie in sy besit gevind is. Sers. Noloyiso Rwexana, woordvoerder van die polisie, het gesê beamptes van die anti-bende-eenheid was op patrollie in Victoriaweg in Woodstock to hulle ŉ verdagte Volkswagen Golf opgemerk het. “Hulle het die motor voorgekeer en deursoek en op vyf 9 mm-pistole en verskeie patrone afgekom,” het Rwexana gesê. “Verdere ondersoek het daartoe gelei dat nog vuurwapens by ŉ adres in Plumstead gevind is.” ŉ 40-jarige man is in hegtenis geneem op aanklag van die onwettige besit van vuurwapens en ammunisie. Hy sal na verwagting binnekort in die Kaapstadse landdroshof verskyn. Die oorsprong van die vuurwapens is nog nie bekend nie. Die polisie se ondersoek duur voort.